Vitantonio Liuzzi i en STR2 under Storbritannias Grand Prix 2007.
Sebastian Vettel kjører STR2B under Malaysias Grand Prix 2008
**Toro Rosso STR2** var Formel 1-bilen som Toro Rosso-teamet konkurrerte med i 2007-sesongen, og i en videreutviklet utgave kalt **STR2B** også i de første fem løpene av 2008-sesongen. Selv om bilen hadde motor fra Ferrari i stedet for Renault, så var den en variant av Red Bull RB3-chassiset, noe som avstedkom mye debatt og kontroverser. Bilen viste seg imidlertid å være betydelig langsommere en Red Bulls RB3, som var optimalisert med henblikk på Renault-motoren, og tilpasningen av bilen til Toro Rossos Ferrari-motor førte uunngåelig til kompromisser og svekkelse av bilens prestasjonsevne.

Kontrovers
----------

Både før og i løpet av sesongen hevdet Spyker og Williams at STR2 og Red Bull RB3 faktisk var identiske. Det sentrale poenget i deres innvendinger var at Concorde-avtalen helt klart krevde at alle teamene skulle konstruere sitt eget individuelle chassis. Begge teamene truet med å ta rettslige skritt over dette mulige bruddet på regelverket, spesielt Spykers teamsjef Colin Kolles.

Bilen ble lansert 13. februar 2007 under en testdag på Circuit de Catalunya, og den tiltrakk seg umiddelbart kontroverser som forventet da fotos av bilen ble frigitt. Bilen var som nevnt en variant av Red Bull RB3, og var designet av Adrian Newey, som hadde skaffet seg et rykte som en av de dyktigste Formel 1-designerne som følge av sitt arbeid med tittelvinnede biler både hos Williams og McLaren. For at Red Bull Racing og Toro Rosso skulle kunne bruke chassiset var Newey ansatt i et «nytt» selskap kalt Red Bull Technology. Dette ga et smutthull for STR til å omgå forbudet mot å dele chassis, ettersom begge teamene lovlig brukte en bil utviklet av en «uavhengig» tredjepart.

Videreutvikling av bilen
------------------------

### STR2 i 2007

Liuzzis STR2 under Brasils Grand Prix 2007. I siste halvdel av sesongen ble den bueformede vingen over frontvingen og nesepartiet installert.
STR2 og RB3 fikk aerodynamiske revisjoner på forskjellige stadier i sesongen. STR2 ble utstyrt med en ny frontvinge i Monaco, lik den som søsterteamet Red Bull installerte i runden før, med to kurvede øvre profiler som forbedret luftstrømmen over bilen og økte marktrykket. I Tyrkia kom teamet med nyutviklinger av finnene under frontpartiet, for bedre å kunne styre luftstrømmene under bilen. Til Italias Grand Prix ble STR2 ble utstyrt med en bueformet vinge over nesepartiet, mens Red Bull RB3 ikke fikk en lignende vingedesign før Japans Grand Prix en måned senere.

### Utvikling av STR2B (2008)

STR2 ble videreutviklet for å installere den nye og obligatoriske «Electronic Control Unit» (ECU) fra McLaren Electronic Systems, som forhindrer at bilene utstyres med elektroniske hjelpemidler for førerne, som motorbremsing og antispinn. Bilen ble også tilpasset de nye reglene for førersikkerhet, med høyere hodestøtter rundt sittebrønnen (*cockpit*). En annen utvikling var en ny girkasse, ettersom 2008-reglene krevde at girkassene skulle vare i fire løp, med en gridstraff på fem plasser som resultat hvis den skulle svikte tidligere.

Løpsresultater
--------------

Se: Scuderia Toro Rosso

Referanser
----------

1. ↑  «Scuderia Toro Rosso STR2 Ferrari». f1technical.net. Besøkt 11. mars 2014.
2. ↑  «F1 Teams threaten legal action against each other». bitsofnews.com. 7. februar 2007. Arkivert fra originalen 11. mars 2014. Besøkt 11. mars 2014.
3. ↑  «New Toro Rosso launched in Spain». *formula1.com*. Formula One Administration. 13. februar 2007. Besøkt 11. mars 2014.
4. ↑  «Toro Rosso: no compromise over new car». *autosport.com*. Haymarket Publications. 13. februar 2007. Besøkt 11. mars 2014.
5. ↑  «Toro Rosso STR2 - front wing». *formula1.com*. Formula One Administration. 27. mai 2007. Besøkt 11. mars 2014.
6. ↑  «Toro Rosso STR02 - barge board development». *formula1.com*. Formula One Administration. 25. august 2007. Besøkt 11. mars 2014.
7. ↑  «Toro Rosso STR02 - updated front wing». *formula1.com*. Formula One Administration. 9. september 2007. Besøkt 11. mars 2014.
8. ↑  «Red Bull RB3 - front wing revisions». *formula1.com*. Formula One Administration. 6. oktober 2007. Besøkt 11. mars 2014.
9. ↑  «Focus on new gearbox for Toro Rosso». f1technical.net. 16. januar 2008. Besøkt 11. mars 2014.

Eksterne lenker
---------------

* (en) Toro Rosso STR2 – kategori av bilder, video eller lyd på Commons Rediger på Wikidata